На основу члана 27. става 10. и члана 29. Закона о јавној својини ('' Службени гласник РС", бр. 72 од 28. септембра 2011, 88 од 6. октобра 2013, 105 од 3. октобра 2014, 104 од 23. децембра 2016 - др. закон, 108 од 29. децембра 2016, 113 од 17. децембра 2017, 95 од 8. децембра 2018, 153 од 21. децембра 2020), и члана 99. става 20. Закона о планирању и изградњи, и члана 40. Статута Општине Чајетина (,,Службени лист Општине Чајетина број 2/2019), Скупштина општине Чајетина, на седници одржаној дана 04. маја 2023. године, доноси

**О Д Л У К У**

1. **ПРИБАВЉА СЕ**  **без накнаде** земљиште у јавну својину Општине Чајетина, на основу споразума о регулисању међусобних обавеза, **од ЈАНКОВИЋ ДРАГОМИРА из Рожанства и ЈАНКОВИЋ БОРИВОЈА из Рожанства,** у циљу изградње резервоара за воду, и то:

**-катастарска парцела број 974/4 КО Рожанство, површине 295 м2,** уписана у Лист непокретности број 260 КО Рожанство, у сусвојини Јанковић Драгомира из Рожанства и Јанковић Боривоја из Рожанства, **БЕЗ НАКНАДЕ.**

2**.** На основу ове одлуке, закључиће се уговор о прибављању непокретности у јавну својину, између Општине Чајетина, са једне стране и Јанковић Драгомира из Рожанства и Јанковић Боривоја из Рожанства, са друге стране, у року од 30 дана од дана ступања на снагу ове одлуке, трошкове овере сносиће општина Чајетина.

3. Овлашћује се председник Општине Чајетина, Милан Стаматовић, да у име и за рачун Општине Чајетина, закључи уговор из става 2. изреке ове одлуке.

4. Уговор из става 2. изреке ове одлуке, закључује се по претходно прибављеном мишљењу Општинског правобранилаштва Општине Чајетина.

5. Ова одлука ће се објавити у Службеном листу Општине Чајетина, и ступа на снагу осмог дана од дана објављивања.

***О б р а з л о ж е њ е***

Дана 07. марта 2023. године Општинској управи Општине Чајетина обратило се Јавно комунално предузеће Водовод Златибор Чајетина, захтевом за прибављање у јавну својину парцеле 974/4 КО Рожанство. У предметном захтеву наведено је да је Општина Чајетина, коју је заступао Општински јавни правобранилац Синиша Булатовић, потписала је споразум о регулисању међусобих односа (бр. ОП 82/2019 од 6.9.2019. године) са Јанковић Драгомиром и Јанковић Боривојем из Рожанства. Споразум се односи на издвајање дела парцеле број 974/1 КО Рожанство у површини од 2,95 ари, за потребе изградње резервоара за воду. Општинско Веће донело је закључак број 400-417/2019 од 24. априла 2019. године. којим се дефинише сагласност на закључење споразума, као и износ новчане накнаде. Општина Чајетина је имала обавезу да исплати 285.000,00 динара у року од 15 дана од закључења споразума, што је и извршено. Након тога ЈКП Водовод је ангажовао геометра, који је издвојио део парцеле дефинисан споразумом и урадио Елаборат за потребе издвајања дела парцеле. Геодетска управа је формирала нову кат. парцелу и доделила јој број 974/4 КО Чајетина.

Поступајући по наведеном захтеву, утврђено је следеће чињенично стање.

Јанковић Драгомир из Рожанства и Јанковић Боривоје из Рожанства су сувласници непокретности-шумског земљишта, означеног као катастарска парцела број 974/4 КО Рожанство површине 295 м2, које чињенице су утврђене увидом у Лист непокретности број 260 КО Рожанство, прибављених из базе катастара непокретности Републичког геодетског завода.

Увидом у споразум о регулисању међусобних односа број: ОП 82/2019 од 06.09.2019 године, који је закључен између Општине Чајетина, коју је заступао законски заступнк, Општински правобранилац, Синиша Булатовић и Јанковић Драгомира и Јанковић Боривоја оба из Рожанста, утврђено је да је предмет споразума издвајање дела кат. парцеле 974/1 КО Рожанство у површини од 2,95 ари, за коју се Општина Чајетина обавезује да исплати 285.000,00 динара.

На усменој расправи одржаној 09. марта 2023. године у Рожанству, странке Јанковић Драгомир и Јанковић Боривоје изјаснили су се да је закључен споразум, накнада је извршена и како је предметна кат парцела 974/4 КО Рожанство издвојена у површини предвиђеном споразумом од кат. парцеле 974/1 КО Рожанство, сагласни су да се може приступити закључењу уговора без накнаде.

Како је у току израда пројектне документацији за резервоар Јанковићи који је планиран на овој парцели и како би се омогућило боље водоснадбевање становништва на територији Општине Чајетина, потребно је прибавити у јавну својину општине Чајетина кат. парцелу 974/4 КО Рожанство.

У конкретном случају, предметно прибављање непокретности у јавну својину Општине Чајетина, је у интересу за Општину Чајетина, као јединицу локалне самоуправе, јер се стварају услови за ефикасно остваривања права и вршење обавеза јединице локалне самоуправе. Предметно прибављање се обавља на основу споразума, накнада је исплаћена и парцела је издвојена према споразуму, са чим су се странке усагласиле.

**СКУПШТИНА ОПШТИНЕ ЧАЈЕТИНА**

**Број: 463-8/2023-02 од 04. маја 2023.године**

**ПРЕДСЕДНИК**

**СКУПШТИНЕ ОПШТИНЕ ,**

*Арсен Ђурић*